Kisah Manunda Kanikmatan
Hidup balaki babini itu salain saling mancintai harus jua saling parcaya. Makanya kalu mamilih bini harus bujur-bujur dipikirakan supaya kada salah pilih. Sual langkar atawa kada langkar itu tagantung masing-masing.
Ibarat paribahasa anak muda wayah ini kalu cinta sudah melekat maka tahi gigi serasa suklat,” ujar Tulamak bapander wan Garbus.
“Karena sasuai wan pandapat ikam itulah maka aku talambat babini. Jadi bukan karna talalu pamilih banar tapi karna mancari nang cucuk,” ujar Garbus.
“Sama haja Bus ai, aku talambat jua sampai dihuhulut Palui barangnya jangan buruk dan lunyak taduduki haja,” ujar Tulamak nang ngalih mancari bini karna awaknya kalamakan.
“Sama haja Mak ai, aku sawat jua dihuhulut Palui, tapi huhulutannya itu kuanggap durungan supaya aku jangan manunda-nunda lagi kawin,” ujar Garbus.
“Aku ingat banar nasihat Palui pada malam pamulaan imbah nikah itu bujur-bujur kugawi,” ujar Tulamak tatawa.
“Nasihat nang mana Mak? Palui itu mimang banyak banasihat, ada nang bujur tapi banyak jua nang mamuari,” ujar Garbus.
“Nah itu Paluinya datang, ayu ikam takuni langsung. Sama atawa kada sama nasihatnya wayah kita kawin tadi,” ujar Tulamak.
“Aku tarima kasih Lui ai nasihat ikam samalam. Imbah kawin, malam pamulaan itu ikam nasihati supaya jangan rancak ka balakang babasuh karna katahuan urang bahwa ikam habis main kuntau wan bini,” ujar Garbus bakisah. “Eee… sakalinya katahuan urang jua karna handuk mandiku karas kaya kulit kambing sebab imbah satiap tuntung kuntau langsung dilap wan handuk,” ujar Garbus tatawa.
“Kalu Tulamak lain lagi nasihatku Bus ai. Awaknya lamak dan bininya lamak, untuk jadi kaluarga sakinah mawadah maka nasihatku malam pamulaan itu wayah masukan ka kalambu sabalum bakuntau wan bini, japai dahulu bumbunannya,” ujar Palui.
“Kanapa maka dijapai bumbunannya, apakah supaya kuat, tahan lawas atawa bisa balenggang-lengguk?” ujar Garbus handak manimru.
“Ikam gawilah?” ujar Palui.
“Hiih, bahimat aku manggawinya dengan harapan bujur-bujur bisa menikmati malam partama. Eee… sakalinya nasihat Palui itu pas luput, aku kada jadi main kuntau. Kujapai bumbunan biniku, sakalinya pina baluang kaya bumbunan kakanakan. Maka tapaksa kada jadi basuka ria wan bini, tapaksa taubah jadi baurutan dan kerokan karna biniku itu masuk angin kalawasan mahadangi,” ujar Tulamak lihum.
“Hahaha… hahaaa…, kukira tadi bujur-bujur nasihat malam partama, sakalinya manunda kanikmatan malam partama,” ujar Garbus mahuhulut Tulamak.
min_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn